C 434/88
LT
Europos Sąjungos oficialusis leidinys
2022 11 15
2022 m. balandžio 7 d., ketvirtadienis
M. kadangi, pasak JT vyriausiojo pabėgėlių reikalų komisaro, pranešama, kad 35 proc. moterų ir mergaičių, ieškodamos prieglobsčio kaimyniniame Irane ir Pakistane, jaučiasi nesaugios dėl smurto dėl lyties; kadangi tose šalyse tik 70 proc. mergaičių lanko mokyklas, palyginti su 92 proc. berniukų;
N. kadangi ES ėmėsi remti gyventojus pradėdama daugiau nei 268,3 mln. EUR vertės projektus, visų pirma skirtus tam, kad būtų išlaikytos švietimo paslaugos, išsaugoti pragyvenimo šaltiniai ir apsaugota visuomenės sveikata; kadangi šie projektai sudaro dalį bendro 1 mlrd. EUR ES paramos paketo, apie kurį 2021 m. spalio mėn. pranešė Komisijos pirmininkė Ursula von der Leyen ir kuris apima pagalbą pabėgėliams, migrantams ir šalies viduje perkeltiems asmenims ir paramą žmogaus teisių gynėjams ir pilietinės visuomenės organizacijoms;
O. kadangi, pasak organizacijos „Žurnalistai be sienų“, Afganistane uždaryta 231 žiniasklaidos priemonė, o tai sudaro 40 proc. visų šalies žiniasklaidos priemonių; kadangi 80 proc. iš 6 400 žurnalistų, kurie prarado darbą, yra moterys; kadangi buvo nustatyti apribojimai, kuriais draudžiama vietos ir tarptautinė žiniasklaida, pvz., BBC, o žurnalistai suimami, sulaikomi ir sumušami;
P. kadangi sankcijos, taikomis su Talibanu susijusiems subjektams, ir asmenims neturėtų užkirsti kelio finansiniams sandoriams, susijusiems su humanitarine pagalba ir nevyriausybinių organizacijų (NVO) teikiamomis pagrindinėmis paslaugomis;
Q. kadangi iki 2021 m. rugpjūčio 15 d. buvusiojoje Afganistano Respublikoje moterys ėjo aukšto lygio pareigas, pvz., parlamento narių, ministrių, teisėjų, gubernatorių, advokačių ir ambasadorių; kadangi Talibano pajėgos priverstinai atleido iš pareigų teisėtus ankstesnės vyriausybės narius ir į savo nepripažintą de facto vyriausybę nepriima moterų; kadangi šioms de facto valdžios institucijoms trūksta įtraukaus atstovavimo įvairove pasižyminčiai Afganistano visuomenei;
R. kadangi žvalgybos agentūros įspėjo, kad Afganistanas neturi pavirsti saugiu prieglobsčiu teroristinėms organizacijoms;
1. yra labai susirūpinęs dėl humanitarinės ir žmogaus teisių krizės, kuri vyksta Afganistane nuo tada, kai Talibanui perėmė valdžią; pakartoja savo tvirtą solidarumą su Afganistano žmonėmis ir įsipareigojimą jiems; pabrėžia, kad turėtų būti paisoma pagrindinių teisių ir laisvių, kuriomis Afganistano gyventojai naudojosi pastaraisiais 20 metų;
2.
apgailestauja dėl fakto, kad nuo tada, kai Talibanas perėmė valdžią, moterų ir mergaičių padėtis Afganistane nuolat blogėja; smerkia tai, kad Talibanas nuolat daug dėmesio skiria moterų ir mergaičių pašalinimui iš visuomeninio gyvenimo ir pagrindinių jų teisių, įskaitant teisę į mokslą, darbą, judėjimą ir sveikatos priežiūrą, nesuteikimui;
3. griežčiausiai smerkia Talibano sprendimą neribotam laikui atidėti mergaičių grįžimą mokytis mokykloje aukštesnėse nei šeštą klases, nepaisant savo ankstesnio įsipareigojimo kiekvienam piliečiui suteikti galimybę gauti išsilavinimą; primygtinai ragina Talibaną atšaukti savo sprendimus ir apribojimus, kurie konkrečiai yra nukreipti prieš moteris ir mergaites, ir vėl atidaryti Moterų reikalų ministeriją;
4. pabrėžia, kad moterų ir mergaičių galimybės gauti išsilavinimą turi būti esminė bet kokio tolesnio ES ir jos valstybėse narėse įsipareigojimo Afganistano de facto valdžios institucijoms sąlyga;
5. ragina Talibaną laikytis savo įsipareigojimo užtikrinti visų Afganistano piliečių, įskaitant moteris ir mergaites, teisę į mokslą;
6.
apgailestauja dėl Talibano vykdomą taikių protestų už moterų teises Afganistane malšinimą; ragina nedelsiant paleisti policijos pareigūnę Alią Azizi, kuri buvo suimta 2021 m. spalio mėn.
Herate, taip pat paleisti visus kitus moterų teisių aktyvistus, kurie gali būti sulaikyti, ir sustabdyti šių aktyvistų bauginimą ir persekiojimą; ragina nutraukti priekabiavimą, grasinimus ir išpuolius prieš mokytojus ir mokinius;